b'\n_START_ARTICLE_\nFN P90\n_START_SECTION_\nZasnova\n_START_PARAGRAPH_\nOro\xc5\xbeje P90 se po obliki mo\xc4\x8dno razlikuje od ostalih oro\xc5\xbeij, kar je posledica ergonomskih raziskav. Uporabnik oro\xc5\xbeje dr\xc5\xbei s palcem in kazalcem skozi dve okrogli odprtini, ki slu\xc5\xbeita kot branik spro\xc5\xbeilca in pi\xc5\xa1tolski ro\xc4\x8daj. Celotne dimenzije oro\xc5\xbeja ne presegajo povpre\xc4\x8dne \xc5\xa1irine ramen, zaradi \xc4\x8desar je oro\xc5\xbeje posebej primerno za uporabo v ozkih prostorih in vozilih. Zaradi uporabe polimernih delov je celotno oro\xc5\xbeje dokaj lahko in s polnim nabojnikom ne presega mase 3\xc2\xa0kg._NEWLINE_Uporabljen je prosti zaklep, vendar oro\xc5\xbeje zaradi \xc5\xbeelje po ve\xc4\x8dji natan\xc4\x8dnosti strelja iz zaprtega zaklepa._NEWLINE_P90 je zasnovan tako za levi\xc4\x8darje, kot za desni\xc4\x8darje, zato ima napenjalno ro\xc4\x8dico, gumb za izmet nabojnika in selektor ognja name\xc5\xa1\xc4\x8dene tako, da jih je mo\xc5\xbeno uporabiti s katerokoli roko. Za razliko od velike ve\xc4\x8dine oro\xc5\xbeij, ki prazne tulce izmetavajo ob strani, P90 prazne tulce izmetava navzdol, zato ne motijo strelca pri streljanju._NEWLINE_Pro\xc5\xbeilec je dvostopenjski in ob rahlem pritisku omogo\xc4\x8da posami\xc4\x8dno streljanje, ob pritisku do konca pa rafalno streljanje. Selektor ognja je tropolo\xc5\xbeajni in omogo\xc4\x8da avtomatski ogenj (dvostopenjski pro\xc5\xbeilec), polavtomatski ogenj (z omejitvijo hoda pro\xc5\xbeilca) in zaklenjen polo\xc5\xbeaj (z blokado gibanja pro\xc5\xbeilca)._NEWLINE_Posebnost P90 je tudi dvoredni 50-strelni nabojnik, ki se namesti paralelno na vrh zaklepi\xc5\xa1\xc4\x8da oro\xc5\xbeja. Izdelan je iz prosojne plastike, ki omogo\xc4\x8da nadzor nad \xc5\xa1tevilom preostalih nabojev. V njem so naboji name\xc5\xa1\xc4\x8deni pravokotno na cev oro\xc5\xbeja; naboji se pred vstavljanjem v le\xc5\xbei\xc5\xa1\xc4\x8de naboja pri premiku \xc4\x8dez spiralno klan\xc4\x8dino zavrtijo za 90\xc2\xb0. _NEWLINE_Posebej za civilni ameri\xc5\xa1ki trg je ameri\xc5\xa1ka podru\xc5\xbenica FN Herstal izdelala tudi polavtomatsko razli\xc4\x8dico PS90, ki se od P90 razlikuje po odsotnosti premika selektorja ognja na avtomatski na\xc4\x8din in uporabi dalj\xc5\xa1e, 16-in\xc4\x8dne cevi, ki je v skladu z ameri\xc5\xa1ko zakonodajo.'